Thresor de la langue françoise/Aubeine
# Thresor de la langue françoise/Aubeine

Aubeine, f. penac. est prins tantost pour le droit que le Seigneur d’vn pays ou particulier territoire a sur les biens vaccans & caducs en sa seigneurie, mais on adiouste communément ce mot droit, comme, Tel heritage est mis en la main du Seigneur, par droit d’Aubeine : Iure caduci. Et tantost pour la chose mesmes, qui est caducque. Selon ce on dit, Il luy est aduenu vne Aubeine, c’est les biens de tel Aubein, luy sont escheus par droit de vaccance. Le Roy luy a donné vne Aubeine, ou l’aubeine d’vn Lucquois. C’est les biens d’vn Luquois escheuz au Roy par droit d’Aubeine. Si l’on n’aimoit mieux interpreter ainsi : Le Roy luy a donné son droit d’Aubeine és biens d’vn Luquois, voyez Hober, Aubeines. Bona caduca.

